אריקה באדו

ילדותה ותחילת דרכה

באדו נולדה כאריקה אבי רייט בעיר דאלאס שבטקסס ב-26 בפברואר 1972, בת בכורה משלושה ילדים שגודלו בידי אם חד הורית, קולין רייט. אמה הייתה שחקנית תיאטרון וטיפחה מגיל צעיר את כשרון המשחק של ילדיה, וכך בגיל ארבע הצטרפה באדו להופעות של אמה בתיאטרון בדאלאס. לפני שהייתה בת עשר כבר כתבה מוזיקה, ובגיל 14 הופיעה בתחנת הרדיו המקומית באלתורי ראפ ("פריסטיילינג"). שם גם פגשה את הנגן רוי הרגרוב, שישתף איתה פעולה 18 שנים מאוחר יותר, באלבום "World Wide Underground".
באדו נרשמה לתיכון לאומנויות במה בדאלאס, כתלמידת מחול. בבית הספר יצרה באדו הרכב פריסטייל (אלתור ראפ) עם חברה נוספת.
בשלב הזה בחייה שינתה באדו את איות שמה הפרטי מ Erica ל Erykah, ומאוחר יותר שינתה את שם משפחתה לבאדו. את שינוי שם המשפחה הסבירה באדו כהתייחסות ל"סקאטינג" בג'אז (אלתור של הברות חסרות משמעות - "בא" "דו"). אחרי שסיימה את בית הספר המשיכה באדו ללימודי תיאטרון בקולג' באוניברסיטת גרמבלינג בלואיזיאנה. ב 1993 עזבה את הקולג' מתוך מטרה להתרכז במוזיקה. באדו עבדה בעבודות זמניות כמלצרית וסדרנית במועדון סטנד אפ, ובין השאר לימדה ילדים דרמה וריקוד במרכז התרבותי בדאלאס. באדו עבדה וטיילה עם בן דודה רוברט "פרי" ברדפורד, והקליטה איתו דמו של 19 שירים בשם "Country Cousins" ("דודני הקאנטרי"). הדמו משך את תשומת לבו של מפיק התקליטים קדר מסנברג.
מסנברג עזר לבאדו להקליט עם זמר הסול דיאנג'לו דואט בשם "Your Precious Love" ("האהבה הנדירה שלך"), ולבסוף החתים אותה על חוזה הקלטות עם חברת יוניברסל רקורדס.

קריירה מוזיקלית

מילות השירים של באדו הן בדרך כלל השקפות פילוסופיות אישיות, המציבות אתגרים רגשיים באוזני המאזין. היצירות משלבות סגנונות מוזיקליים שונים ויוצרות מרקם צליל עשיר. במקרים רבים משתמשת באדו במוטיבים מיושנים משנות השמונים והשבעים, וכך מוסיפה מימד נוסף של סנטימנטליות לצלילים.

Baduizm, Baduizm live :1997

Baduizm (באדויזם), אלבום הבכורה המוערך של באדו, יצא בתחילת 1997 וזכה להצלחה רבה במכירות ובמצעדים, ובעיקר בלט הסינגל "On & On" שהגיע למקום 12 במצעד הסינגלים בשנה זו. האלבום שילב צליל ג'אזי עם באסים כבדים והתבלט גם בזכות מילות השירים המתוחכמות שלו. סגנון השירה מלא הרגש גרר השוואות רבות לבילי הולידיי. האלבום באדויזם זכה באלבום פלטינה משולש והשיר "On & On" מתוכו זכה בפרס הגראמי.
באותה שנה הייתה באדו במערכת יחסים עם אמן הראפ אנדרה 3000 מהצמד אאוטקאסט, וילדה לו ילד, סוון (Seven). באדו הקליטה את אלבום ההופעה החיה שלה, "Live", כאשר הייתה בהריון, וילדה את בנה ביום בו השיקו את הדיסק בארצות הברית. מערכת היחסים בין באדו ואנדרה 3000 הסתיימה בשנת 1998.
האלבום "Live" זכה בפלטינה כפולה, והשיר הבולט בו, "טיירון" ("Tyron"), הוא נזיפה בבן זוג חסר אחריות, ונפתח במילים:" נמאס לי מהחרא שלך, אתה אף פעם לא קונה לי כלום, וכל פעם שאתה בא, אתה חייב להביא את ג'ים, ג'יימס, פול וטיירון..."
באותה תקופה שיתפה באדו פעולה עם להקת ההיפ הופ "The roots" בשיר "You Got Me" ("יש לך אותי"), שנכתב על ידי ג'יל סקוט, וזכה בגראמי לביצוע ראפ של להקה.

2000: Mama's Gun

אחרי שלקחה הפסקה לגידול בנה, חזרה באדו בשנת 2000 עם האלבום "Mama's Gun". האלבום מתאפיין בצלילים יותר טבעיים לעומת האלבומים הקודמים, ומשלב כלי נגינה חיים כמו חליל וחצוצרה, לעומת השירים מהאלבומים המוקדמים שהם ברובם מסונתזים.
האלבום לא הגיע למקומות גבוהים במצעדים כמו שני האלבומים הקודמים, אבל עדיין היה הצלחה והגיע לאלבום פלטינה. ברצועה "עיניים ירוקות" מתייחסת באדו לקנאה בעקבות פרידתה מאנדרה 3000: "יש לי עיניים ירוקות, כי אני אוכלת הרבה ירקות, אין לזה שום קשר, לחברה החדשה שלך...".
באדו הסבירה את שם האלבום (האקדח של אמא) בכך שהמוזיקה שלה היא הנשק שמגן עליה כשהיא יוצאת לעולם.
בשנת 2000 הוציאה באדו את הסינגל "Love of my life" יחד עם הראפר קאמון (common). השיר הופיע בפסקול הסרט "סוכר חום" (Brown sugar) וזיכה את באדו בפרס הגראמי השלישי שלה בשנת 2003.

World Wide Underground :2003

אחרי הוצאת "Mama's gun" ו"Love of my life" עברה באדו תקופה של מחסום כתיבה, ובמשך שנת 2002 וחלק מ-2003 היא יצאה למסע בארצות הברית ובאירופה, אותו כינתה "סיבוב הופעות של אמן מתוסכל", בחיפוש אחר השראה וחומרים חדשים. המסע אכן הניב חומרים חדשים, ובספטמבר 2003 יצא האלבום "World Wide Underground" (מחתרת עולמית). האלבום, יותר מקודמיו, הוא יצירה שלמה עם נושא מרכזי, והשיר "World keeps turning" פותח וסוגר אותו. באדו אמרה שהאלבום נועד להשמע כגרוב מתמשך, וסיכמה אותו במילים "המאבק על יום טוב". באלבום מופיעים אומנים נוספים כלני קרביץ, קווין לטיפה ורוי הרגרוב. האלבום הגיע למכירת אלבום זהב זמן קצר אחרי יציאתו, ובאדו הייתה מועמדת לגראמי רביעי עליו.
בשנת 2003 ילדה באדו את בתה פומה לראפר The D.O.C.
בשנת 2007, אחרי ארבע שנים ללא הוצאת אלבומים, השיקה באדו באינטרנט סינגל בשם "Honey" (דבש) מאלבומה החדש "New Amerykah" שיצא בשני חלקים. החלק הראשון יצא בפברואר ונכנס למקום השני במצעד המכירות בארצות הברית עם מכירות של 123,884. בעקבות האלבום יצאה לסיבוב הופעות עולמי והגיעה גם להופעה בתל אביב. במופע באדו שילבה שירים מכל אלבומיה ולראשונה היה דגש על התפאורה עם שילוב של רקדנים וזמרות ליווי. המופע נחשב למצליח ביותר שלה בקריירה.
החלק השני ייצא ביולי.

אקטיביזם

ב-2003 הקימה באדו פרויקט בשם B.L.I.N.D) Beautiful Love Incorporated Non Profit Development) שבבסיסו עומדת הסיסמה "האהבה עיוורת". מטרת הפרויקט ליצור שינוי תרבותי בדרום דאלאס, על ידי פיתוח כלכלי, אומנותי ותרבותי. במסגרת פרויקט זה שופץ בניין תיאטרון ישן בדרום דאלאס, והוסב למרכז הופעות, שנועד לספק מסגרת לנוער דרך מוזיקה, ריקוד ואומנויות חזותיות. באדו הזמינה אמנים ותורמים רבים לתרום לפרויקט ולהפיץ מסר של תקווה וכבוד עצמי לילדי השכונות בדאלאס.
באדו היא טבעונית, ובריאיון בשנת 2008 אמרה: "אוכל טבעוני הוא אוכל נשמה בצורתו האמיתית. אוכל נשמה משמעו להאכיל את הנשמה. ובשבילי, הנשמה שלך היא הכוונה שלך. אם הכוונה שלך טהורה, אתה טהור."

קריירת משחק

באדו הופיעה במספר סרטים: האחים בלוז 2000, תקנות בית השיכר (1999), House of D, Before the music dies ו Dave Chappelle's Block Party. בשנת 2016 שיחקה בסרט הדרמה "האדמה" בכיכובם של מויסס אריאס ורפי גברון. ב-2019 השתתפה בסרט הקומי "מה גברים רוצים".
כן הופיעה במספר קליפים ובהופעת אורח בסיטקום "Girlfriends".